***NA KRAJU 2017. GODINE***

Poštovani članovi Hrvatskog sindikata šumarstva,

Kraj godine je pred nama. Ovo je vrijeme kada obično analiziramo period koji je za nama. Za sve članove sindikata najvažniji je Kolektivni ugovor jer njegov sadržaj najneposrednije utječe na materijalni i socijalni položaj radnika, pa ovu prigodu koristimo da se osvrnemo na Kolektivni ugovor za radnike Hrvatskih šuma d.o.o.

Temeljem Kolektivnog ugovora radnicima u Hrvatskim šumama d.o.o. je u 2017. godini isplaćena:

* uskrsnica (1.250,00 kn)
* božićnica (1.250,00 kn)
* regres (4.050,000 kn bruto)
* stimulacija – (cca 1.000,00 kn)
* dječji darovi (600,00 kn po djetetu)
* jubilarne nagrade itd.

Važno je napomenuti da su to sve materijalna prava koja ne propisuje Zakon o radu, te Poslodavac nije u obvezi iste isplatiti. Navedenu isplatu materijalnih prava Hrvatski sindikat šumarstva je ugovorio u Kolektivnom ugovoru.

***POČELI KOLEKTIVNI PREGOVORI***

Važeći Kolektivni ugovor za radnike Hrvatskih šuma d.o.o. vrijedi do 01. 02. 2018. god.

Na temelju rješenja Povjerenstva za utvrđivanje reprezentativnosti sindikata za kolektivno pregovaranje jedini reprezentativan sindikat za kolektivno pregovaranje u Hrvatskim šumama d.o.o. je Hrvatski sindikat šumarstva.

Prvi sastanak pregovaračkih odbora za sklapanje novog Kolektivnog ugovora održan je 13. 11. 2017. god. Na sastanku je potpisan Protokol o pregovorima za sklapanje Kolektivnog ugovora. Temeljem članka 4. Protokola za predsjednika Pregovaračkog odbora Hrvatskih šuma d.o.o. imenovan je Krunoslav Jakupčić dipl.inž.šum. predsjednik Uprave Hrvatskih šuma d.o.o., a za predsjednika Pregovaračkog odbora Sindikata Željko Kalauz dipl.inž.šum., predsjednik Hrvatskog sindikata šumarstva.

Očekivanja radnika Hrvatskih šuma d.o.o. od ovih pregovora su velika. Rekli bi da su očekivanja opravdana – vrijednost boda nije povećana od 2012. god. Od tada do danas troškovi života su porasli. Prema Državnom zavodu za statistiku hrana je otišla 5,1%, električna energija 21,5 %, te plin 2,8%....

Dok su plaće u Republici Hrvatskoj rasle u Hrvatskim šumama d.o.o. su stagnirale (razlog – bonusi). Prosječna plaća u Hrvatskim šumama d.o.o. 2011. god. je bila 10% veća od prosječne plaće u Republici Hrvatskoj, a danas je to samo 3%.

Hrvatski sindikat šumarstva je od 28. – 30. rujna 2017. god. u Biogradu za 160 povjerenika podružnica održao seminar pod nazivom „ZAJEDNO DO NOVOG KOLEKTIVNOG UGOVORA“.

Bio je to početak priprema Hrvatskog sindikata šumarstva za kolektivno pregovaranje. Na temelju prijedloga povjerenika pregovarački odbor Hrvatskog sindikata šumarstva je postavio zahtjeve sindikata, za koje smatramo da su realni i ne dovode u pitanje opstojnost poduzeća.

Novim Kolektivnim ugovorom očekujemo daljnji iskorak kako u pogledu povećanja plaća, tako i materijalnih prava i boljih uvjeta rada. Do sada su održane tri sjednice Pregovaračkih odbora, a četvrta je sazvana za 10. siječnja 2018. god.

***AKTI U HRVATSKIM ŠUMAMA d.o.o.***

Uprava Hrvatskih šuma d.o.o. je još u svibnju 2017. god. imenovala radnu skupinu za izradu Pravilnika o unutarnjem ustroju, Pravilnika o sistematizaciji i Pravilnika o plaćama. U radnu skupinu koja ukupno ima 11 članova imenovan i predsjednik HSŠ Sindikata Željko Kalauz.

Uprava je tada optimistički najavljivala da će primjena navedenih akata početi s 01. 01. 2018. god. Hrvatski sindikat šumarstva je tada rekao da je to opsežan posao i da će se teško ostvariti da navedeni akti budu gotovi do 31. 12. 2017. god. Nakon održanih 9. sjednica Radne skupine gotov je Pravilnik o unutarnjem ustroju, ali koji će se još najvjerojatnije doraditi.

U tekstualnom dijelu Pravilnika o sistematizaciji je regulirano da svi radnici koji ne zadovoljavaju stručnu spremu propisanu novom sistematizacijom ostaju i dalje na tom radnom mjestu. Novozaposleni moraju imati odgovarajuću stručnu spremu.

Broj izvršitelja u novoj sistematizaciji će odrediti radna skupina, a na temelju kriterija koji će proizići iz Pravilnika o kategorizaciji Uprava i šumarija.

Pred radnom skupinom je u idućoj godini velik zadatak jer pored izrade Pravilnika o sistematizaciji treba izraditi Pravilnik o plaćama, a koji Pravilnik direktno utječe na plaće radnika.

***NESIGURAN RAD (rad na određeno)***

U Hrvatskim šumama d.o.o. je na dan 15. 12. 2017. god. ukupno bilo zaposlenih 7768 radnika. Od toga 6654 radnika na neodređeno, te 1114 radnika na određeno. Postotak rada na određeno od oko 14% je veliki, nikad veći u Hrvatskim šumama d.o.o. i Hrvatski sindikata šumarstva će se u idućem periodu zalagati da se što veći broj ugovora o radu na određeno pretoči na neodređeno.

Uprava Hrvatskih šuma d.o.o. je najavila da će početkom 2018. godine oko 150 šumskih radnika sjekača dobiti ugovore o radu na neodređeno vrijeme. Budući imamo saznanja da će se od 01. 01. 2018. god. ukupno sklopiti 913 ugovora o radu na određeno vrijeme, smatramo da je broj od 150 radnika kojima će se ponuditi ugovori na neodređeno premali broj.

Hrvatskim šumama d.o.o. pored šumskih radnika sjekača za proizvodnju trebaju i revirnici, pomoćnici revirnika, šumski radnici itd., te ne vidimo razlog zašto se i s tim radnicima ne sklope ugovori o radu na neodređeno vrijeme.

Svjedoci smo da Hrvatske šume d.o.o. napuštaju i radnici koji imaju siguran rad, što će biti nakon prvog siječnja. Hrvatske šume d.o.o. trebaju dati svoj doprinos u zaustavljanju iseljavanja mladih iz Republike Hrvatske, a najveći razlog iseljavanja su nesiguran rad, male plaće, te nedostatak posla.

***UČLANJIVANJE U HSŠ***

U 2017. godini preko 600 radnika Hrvatskih šuma d.o.o. se učlanilo u Hrvatski sindikat šumarstva. Posebno nas veseli povratak onih koji su nas napustili prijašnjih godina. Radnici u Hrvatskim šumama d.o.o. prepoznaju Hrvatski sindikat šumarstva kao svoj sindikat i pridružuju nam se. Hvala im svima i nadamo se da ćemo opravdati njihovo povjerenje.

***SPORTSKI SUSRETI***

U Umagu od 22. – 25. lipnja 2017. godine održani su 12. Sportski susreti Hrvatskog sindikata šumarstva. Ponovno smo okupili preko 1250 članova, te goste iz Mađarske, Slovačke, Češke i Herceg Bosne. Bili su to susreti ne samo sportskog natjecanja, već druženja, zajedništva i prijateljstva.

Glavni odbor Hrvatskog sindikata šumarstva je na svojoj 20. sjednici održanoj 15. prosinca 2017. god. donio odluku o održavanju Sportskih susreta u 2018. god. od 21. – 24. lipnja 2018. god., u Umagu.

***PRAVNA ZAŠTITA***

Putem regionalnih ureda Nezavisnih hrvatskih sindikata u Osijeku, Zagrebu, Rijeci i Splitu u 2017. godini Hrvatski sindikat šumarstva je svojim članovima osigurao pravo na besplatnu pravnu pomoć i zastupanje u sporovima iz radnih odnosa zbog ostvarivanja i zaštite prava iz rada i po osnovi rada.

Nakon zaprimanja drugostupanjske presude kojima se usvajaju tužbeni zahtjevi za isplatu naknade troškova prijevoza radnicima Hrvatskih šuma d.o.o. koji su se tih troškova morali odreći prilikom potpisivanja svojih ugovora, Hrvatski sindikat šumarstva je predložio Upravi mirno rješenje spora jer nam se javlja sve veći broj članova Hrvatskog sindikata šumarstva koji su potpisivali takve ugovore, te sada žele tužiti. Sa Upravom je dogovoren sastanak za rješavanje tog spora u prvom radnom tjednu u 2018. god.

***POMOĆI ČLANOVIMA HSŠ***

Na svakoj sjednici održanoj u 2017. god. Glavni odbor Hrvatskog sindikata šumarstva je dodjeljivao više pomoći. Tako je Hrvatski sindikat šumarstva prema Pravilniku o dodjeli pomoći članovima Hrvatskog sindikata šumarstva u 2017. godini dodijelio ukupno 162.500,00 kn pomoći.

***Poštovani članovi Hrvatskog sindikata šumarstva,***

***Blagdani koji su pred nama potiču nas da iz naših srca i misli više nego obično izlazi radost, dobrota, ljubav, sreća, ukratko ono što bi u najvećoj mjeri trebalo biti naš pokretač u životu, a što često zbog raznoraznih briga i problema biva sputano i zapostavljeno.***

***Svakom od Vas želimo da Vam slijedeća godina bude još ljepša i uspješnija od dosadašnjih, ali to isto želimo i našim šumama „Hrvatskim šumama d.o.o.“***

***Neka Vas dobrota, ljubav, sindikalni rad i zajedništvo povezuju i u godini što dolazi.***

***Želimo da nastupajuće blagdane provedete u miru, sreći, zadovoljstvu, te Vama i Vašoj obitelji puno božićnog veselja i sretnu Novu 2018. godini želi Vaš***

 *Hrvatski sindikat šumarstva*